Cigániková, Jana, poslankyňa NR SR (2019-12-04):
Ďakujem pekne. Tak si to zhrňme. Máme tu návrh, ktorý v čase najnižšieho počtu interrupcií v histórii v podstate navrhol farár Kuffa na svojej kázni 16. 11. v Trnave, kedy sa pochválil tým, že pánovi Dankovi odporučil urobiť zákon proti potratom a zákon proti Istanbulskému dohovoru. No tak ho tu máme. Rozmýšľam, čo z tohoto všetko vynechám, preto lebo viem, že navrhovatelia prídu teda so zmenou, a nechcem byť až tak rázna, ako som bola v minulosti, preto lebo si teda uvedomili svoju chybu. Vyjadrím sa teda k tejto verzii, pretože neviem, čo z toho bude, čo nebude vynechané, a vyjadrím sa trošku miernejšie, ako by som to urobila za pôvodných okolností. Ak teda ten pôvodný pozmeňujúci návrh, ktorý teda obsahuje v sebe ten zákaz kupovania tabletky „po“ navoľno a obsahuje v sebe povolenia, povolenia alebo teda oznámenie otcovi toho dieťaťa, ak toto, ak toto neprejde, tak jednoducho tento istý pozmeňujúci návrh vyťahuje z toho zákona aj toho nebezpečného dopplera, to vyšetrenie, ktoré môže tomu budúcemu dieťatku ublížiť, preto v tomto prípade, ak neprejde tento pozmeňovák, je to nebezpečné pre život tých budúcich detí. Ak tento pozmeňujúci návrh prejde, tak je to nebezpečné pre mamičku, pretože podľa môjho názoru ju bude psychicky týrať. Okrem nevyvážených informácií o rizikách interrupcie a psychických následkoch interrupcie tam nie je ani slovo o rizikách jak napríklad tehotenstva, prípadne výchovy potom osamotenej a podobne, ale teda hlavne nejakým spôsobom navodzuje taký ten dojem, že urobila si chybu, si zlá, nechcená. Celé zlé. Je to také, no, zbytočné, a teda dovoľuje aj texty od náboženských spoločností a cirkví, aby teda tieto boli odovzdávané od lekára smerom k tej mamičke, ktorá prežíva takéto ťažké obdobie, alebo k tej žene. Tento, tento pozmeňovák ak prejde, tak chce viac nechcených tehotenstiev, pretože tabletka „po“ na predpis je vlastne akoby do troch dní, ak to to dievča, tá žena do troch dní nestihne, tak jednoducho máme tu ďalší problém, máme tu ďalšie nechcené tehotenstvo. Samozrejme, všetci vieme, v akom stave je naše zdravotníctvo, koľko trvajú termíny, predpokladám, že vám je všetkým jasné, ženy to poznajú, nefunguje to na Slovensku tak, že zdvihnete telefón, že potrebujem ísť gynekológovi, on vám povie, jasné, prídi dneska o štvrtej. Nie. Ten termín dostanú o mesiac, o dva, ak sa dostanú k lekárovi, tak to bude urgent, budú to nemocničné urgenty, kde v noci lekári budú vstávať k takýmto pacientkam a budú im predpisovať lieky. Aj to sa obávam, že len tým starším, lebo, alebo teda nie všetkým, samozrejme, ale predpokladám, že časť mladších žien, ktoré jednoducho urobí možno chybu alebo unáhlené rozhodnutie a zblíži sa s mužom, nebude to chcieť povedať svojim rodičom, od pätnástich do osemnástich rokov tieto dievčatá jednoducho môžu mať obavu a nedostanú sa k tej tabletke bez súhlasu rodiča. Áno, môžme si povedať, že čo má čo v pätnástich sexovať, že? Ale my sa netvárme, že sa to nedeje. My ako že nezjednodušíme to, keď sa budeme tváriť, že teda ako nedeje sa to a takéto prípady tu nemáme. Okrem toho aj zákon povoľuje takéto konanie od 15 rokov, čiže je naozaj nemiestne si zakrývať pred tým oči, ale deje sa to, že takéto dievča má obavu sa zveriť rodičom a takáto kombinácia, že vlastne k tej antikoncepcii sa dostane len cez súhlas vlastných rodičov, môže viesť k tragickým, tragickým životným osudom. Je to škoda. Čiže nevidím význam tohto celého, lebo teda naozaj bude viac nechcených tehotenstiev. Môže sa stať, že takéto dievča, ktoré sa bude obávať teda povedať to svojim rodičom, bude sa obávať ich reakcie, buď tú tabletku zje neskôr, čo môže viesť k poškodeniu plodu, môže si ju objednať na internete, čo je bežné, mne trvalo na Googli nájsť takú tabletku asi minútu a pol. Je to úplne jednoducho objednateľné, len problém je, že potom takéto dievča, takáto žena nie je pod lekárskou kontrolou a, samozrejme, ani tie medikamenty nikto netuší, čo je to zač a odkiaľ pochádzajú. Hej, čiže myslím si, že je to veľmi nebezpečné a verím tomu, že ani predkladatelia nechcú ísť týmto smerom. Je to podľa mňa psychický teror, podmieňovať takéto niečo súhlasom otca. Je pravdepodobné a môže sa stať veľmi často, že ak je to teda nechcené tehotenstvo, môže ísť o otca, ktorý možno bol násilník, možno tomu dievčaťu nebude úplne jasné, zase nezakrývajme si oči, aj to sa stáva, nebude vedieť, kto to je. Nebude si možno pamätať, bude tam možno viac možností, ale hlavne to násilie. Keď je to násilník, tak asi nepríde za ním, že prepáč, prosím ťa, včera teda, keď si prišiel z krčmy, si sa moc nepýtal, tak teraz sa ťa chcem spýtať, že či môžem ísť na prerušenie tehotenstva. No nebude to tak a je to jednoducho, môže to byť aj lajdák, môže mu to povedať a čo. On ako nejaký písomný súhlas má dávať? Je to zvláštne celé. Zasahuje sa do rozhodnutia tej ženy. Na porovnanie som dala, že pokiaľ nám teda ide o to, tak takisto by sa mohlo zasahovať do, do, neviem ako to povedať, ale do života mužov, že by bol úplný nonsens, keby som sem prišla s návrhom zákona, ktorý by vlastne trestal otcov tých nechcených detí tým, že im navrhneme vazektómiu, to akože sa všetci chytáme za hlavu, ale, ale verte mi, že rovnako stupídny je návrh, aj keď sa týka ženy. Je to úplne to isté. No a asi posledná alebo predposledná vec, ktorú k tomu poviem, problém je aj to, že naozaj, a to musia uznať aj predkladatelia, ten zákon bol tvorený podľa vašich vlastných slov tri roky, potom prišiel s fatálnou chybou, ktorá má vážne dopady na život a zdravie tých budúcich detí, ale, samozrejme, aj tých mamín. Potom teda ste prišli s tým, že to sťahujete, ale v pozmeňujúcom návrhu ste doniesli tieto veci, o ktorých som hovorila aj s ich dôsledkami. Teraz vlastne mám informáciu, že idete sťahovať ten pozmeňovák, ktorý ste dali, preto, lebo to nebolo dobré, ktorý vlastne pozmeňoval pôvodný zákon. Tak ten pozmeňovák pozmeňujúci pôvodný zákon idete stiahnuť a prídete s novým pozmeňovákom, ktorý teda zmení aj zákon, aj s pozmeňovákom nanovo. A od toho ešte neviem, čo mám čakať, ale teda vraj bude, budú stiahnuté tie nejaké veci, ktoré vytýkame, čo je síce fajn, ale poviem úprimne, mne už sa nechce to analyzovať, ani som ho nevidela doteraz, ale je to chyba, jedna chyba za druhou a ak ste aj mali dobrý úmysel, tak práve týmto konaním ste to naozaj, bohužiaľ, pokazili. Ako keď to niekto riskne, nech to riskne, ale ja by som teda za toto určite nenabrala odvahu hlasovať. Ja si myslím, že medicína nie je náboženstvo a ženy nie sú schránky, ktoré majú rodiť deti na príkaz niekoho z parlamentu. Myslím si, že ak tu chceme viac detí, máme im vytvoriť podmienky, nielen deťom, ale celým rodinám a spoločnosti, aby sa im tu žilo lepšie. Toto je cesta a nieže im napíšeme, prikážeme niečo zákonom, lebo vetru neporučíme. Tie baby si pomôžu, len si pomôžu tak, že to bude mať fatálne následky. Tak vás chcem pekne poprosiť, úplne ideálne by bolo, ak ste si teda svoju chybu naozaj uvedomili, celý tento hlúpy zákon tesne pred voľbami stiahnuť. Myslím si, že by ste nahrali oveľa viac politických bodov ako tým zákonom samotným. Ďakujem.